**17. sz. melléklet**

**HÁZIREND  
Monostori Művésztelep - minta**

Szigetmonostor Faluház (székhely: 2015 Szigetmonostor, Árpád u. 15.) – továbbiakban Faluház - az alábbiakban állapítja meg a Monostori Művésztelep – továbbiakban Művésztelep – házirendjét. A házirend célja, hogy meghatározza a Művésztelepen alkotó művészek és azok környezetében tartózkodó személyek egymás iránti magatartását és azokat az alapvető szabályokat, amelyek a zavartalan alkotómunkához és a Művésztelep zökkenőmentes működéséhez nélkülözhetetlenek, valamint előírja az alkotói terek, az intézményi helyiségek rendeltetésszerű használatát, állagának megóvását és minden olyan követelményt, amely az ott tartózkodók közös érdeke. A Művésztelepen alkotó művészeknek figyelemmel kell lenniük, arra, hogy a Művésztelep egyben a Szigetmonostor Faluház közművelődési intézmény telephelye is.

**I. A Házirend hatálya**

1.1. A házirend hatálya az alkotói terekre, az azokon kívüli helyiségekre, a kertre, udvarra (továbbiakban: Ingatlan) vonatkozik és kiterjed mindazokra a személyekre, akik ezen helyiségekben, területeken tartózkodnak, illetőleg a területet használják vagy látogatóként tartózkodnak ott.

1.2. A házirend annak keltétől kezdődően lép hatályba határozatlan időre.

1.3. A házirendet a Faluház a művésztelepen részt vevő művészeknek előzetesen e-mail-ben eljuttatja, illetve a Művésztelepen jól látható helyen kifüggeszti. Arra, hogy a házirendben foglaltakat nem ismerik, a Művésztelepen tartózkodók nem hivatkozhatnak.

1.4. A művésztelepen tartózkodók kötelesek a művésztelep vezetőjének iránymutatásait betartani.

**II. Alkotói terek használata**

2.1. A művészek alkotói tevékenységre kizárólag a Faluház udvarán található, úgynevezett Öko-pajtát (a továbbiakban Pajtát) és az intézményi ingatlan határain belül található udvart jogosultak használni, az intézmény működését, egyéb funkcióit nem zavarva.

2.2. A Pajtát és az Ingatlant rendeltetésüknek megfelelően, állaguk megóvását és jó állapotuk fenntartását szem előtt tartva kell használni.

2.3. Az alkotói tereket a művészek a művésztelep idején, időbeli megkötés nélkül, minden nap, 0-24- óráig jogosultak használni.

2.4. A Faluház területére élő állatot az intézményvezető engedélye nélkül behozni nem lehet.

2.5. A művészek és látogatóik az ingatlan területére gépjárművel behajthatnak, de kizárólag a Faluház udvarán létesített, kijelölt parkoló területén parkolhatnak. Rakodás céljára az intézmény udvarának teljes területe használható, a művésztelep vezetőjének engedélyével, a rakodás időtartama alatt.

2.6. A művész az alkotói tereket (Pajta és udvar) csak alkotás céljára használhatja, úgy, hogy azzal sem a Faluház, sem más művészek munkáját nem zavarja. A művész az Ingatlan előbbiekben meg nem határozott részeit (színházterem, civil terem, mozgásterem, emelet, irodák, tároló helyiségek stb.) alkotói tevékenységre nem használhatja.

2.7. A zajjal járó tevékenységek végzésére vonatkozó szabályok:

a.) Az alkotói terek használatán kívüli részekben (intézményi helyiségek) napszaktól függetlenül tartózkodni kell minden, mások nyugalmát, munkáját zavaró zajos magatartástól és tevékenységtől.

b.) Televízió, rádió és egyéb szórakoztató elektronikai eszközök úgy működtethetők, hogy mások nyugalmát, munkáját ne zavarja.

c.) Az Ingatlan egyben Szigetmonostor Faluház székhelyeként is működik, ahol munkanapokon irodai munka folyik. Az alkotói terekben végzett tevékenységek nem járhatnak olyan tartós zajjal, ami az irodai munkát zavarják, illetve akadályozzák.

2.8. Az alkotói munka végzése során az adott tevékenységre vonatkozó szakmai, munkavédelmi, környezetvédelmi, tűzvédelmi és más szabályok teljes körű megismerése és azok folyamatos betartása a művész kötelezettsége. Ezek betartását a Faluház nem ellenőrzi, azokért a Faluházat felelősség nem terheli.

**III. Látogatók fogadása**

3.1. A művészek az általuk használt alkotói terekben és helyiségekben látogatókat a házirendben foglaltak betartásával szabadon fogadhatnak.

3.2. A művészek kötelesek gondoskodni arról, hogy a hozzájuk érkező látogatók a házirend rájuk vonatkozó részét megismerjék és felelősséggel tartoznak azért, hogy a látogatókkal a Házirendet betartassák.

3.3. A látogatót fogadó művész köteles gondoskodni arról, hogy a látogató a Faluház alkotó tereit az alkotói munkát nem zavaró módon közelítse meg. A látogató távozásakor a látogatót fogadó művész köteles meggyőződni arról, hogy a látogató elhagyta a Faluház területét.

**IV. Vagyonvédelem és személyvédelem**

4.1. A művészek kötelesek a Faluház általuk használt helyiségeinek ablakait becsukni, amennyiben a helyiséget elhagyják és mások ott nem tartózkodnak.

4.2. Amennyiben a művészek elhagyják a Faluház területét, a művésztelep vezetőjén keresztül kötelesek gondoskodni az intézmény helyiségeinek és kapujának kulccsal történő zárásáról. A Faluház vezető által a művésztelep vezetőjének átadott kulcsok kizárólag a művésztelep vezetőjének kezelésében lehetnek. Amennyiben azokat más, a művésztelepen részt vevő személynek átadja, köteles a Faluház vezetőjét értesíteni erről.

4.3. A művészek kötelesek a művésztelep vezetőjén keresztül a Faluház vezetőjét haladéktalanul, telefonon vagy személyesen értesíteni, amennyiben az Ingatlanba történő illetéktelen behatolást, vagy bárkinek az életét vagy testi épségét veszélyeztető, rendkívüli eseményt észlelnek.

4.4. Az alkotói terek a Faluház épületén kívül találhatóak, amelyek nyitottak. Az alkotói terekben elhelyezett munkaeszközök, alkotások biztonságáról a művészeknek kötelességük gondoskodni. A munkaeszközök és a már mozgatható alkotások elhelyezése az arra kijelölt, lakattal zárható kültéri tároló helyiségekben történik. A tároló helyiségek zárásáról a művésztelep vezetője gondoskodik.

**V. Az Ingatlan és a műtermek tisztántartása,  
hulladék elhelyezés, környezetvédelem**

5.1. Minden használónak érdeke, ennél fogva kötelessége az Ingatlan tisztaságának folyamatos fenntartása.

5.2. A művészek kötelesek az általuk használt alkotói tereket tiszta állapotban tartani, annak rendszeres takarítását elvégezni.

5.3. A Faluház naponta egy alkalommal elvégezi a művészek által használt helyiségek (wc-k, zuhanyzók, közlekedő helyiségek, hálótermek stb.) takarítását. A művészek kötelesek a takarítás zökkenőmentes elvégzését lehetővé tenni. Az alkotói terekben a művészek a takarítást maguk végzik.

5.5. A Faluház területén található szeméttároló tartályokba kizárólag háztartási szemét kerülhet. A művészek az alkotó munkájukhoz használt, hulladéknak minősülő anyagokat – hungarocell, festékek, oldószerek stb. – az erre a célra, a Faluház által kijelölt gyűjtőhelyen kötelesek elhelyezni, a művésztelep vezetőjének iránymutatása alapján.

5.6. Amennyiben az alkotói terekben tartózkodó személy a munkája során az alkotói terek bármely területét beszennyezi, köteles a szennyeződést saját költségén haladéktalanul eltávolítani. Ennek

elmaradása esetén a Faluház intézkedik a szennyeződés eltávolításáról, amelynek költségét a szennyezésért felelős személy köteles 3 naptári napon belül megtéríteni.

5.7. Környezetszennyezéssel járó, vagy azzal fenyegető tevékenység a Faluház ingatlanának területén nem folytatható. Ennek megszegése esetén a környezetszennyezésért felelős személy köteles a szennyezés elhárításának költségeit, illetve a hatósági intézkedések következményeit viselni. Amennyiben a Faluházzal, mint a Művésztelep üzemeltetőjével szemben a környezetszennyezés miatt bírságot vagy más fizetési kötelezettséget szabnak ki, vagy a környezetszennyezés következményeit a Faluháznak kell elhárítania, abban az esetben a környezetszennyezésért felelős személy köteles a Faluház részére az intézmény által ebből az okból kifolyólag kifizetett összeget 8 naptári napon belül megtéríteni.

**VI. Dohányzási tilalom**

6.1. A Faluház helyiségeiben dohányozni tilos! Dohányozni az intézmény udvarán, kerthelyiségeiben, az arra kijelölt helyen lehet.

**VII. A Faluház állagának védelme**

7.1. Szigetmonostor Faluház állagának védelme érdekében mindenki, aki az ingatlanban tartózkodik, az intézményi ingatlant – ide értve annak valamennyi részét és felszerelését – rendeltetésének megfelelően köteles használni.

7.2. A Faluház épületének külső ajtóit, ablakait használat után, illetőleg a helyiség, helyiségek elhagyásakor be kell csukni.

7.3. A művészek kötelesek a művésztelep vezetőjén keresztül a Faluház vezetőjét haladéktalanul telefonon vagy személyesen értesíteni, amennyiben a használat során bármilyen olyan meghibásodást észlelnek, ami az Ingatlan bármely részének állagát veszélyezteti, vagy egyébként kár bekövetkezéséhez vezethet.

7.4. Amennyiben a művész az általa használt helyiséggel, alkotói térrel kapcsolatban, tevékenysége során a 7.3. pont szerinti hibát észlel, és annak bejelentését elmulasztja, vagy azt indokolatlanul késedelmesen teljesíti, abban az esetben köteles az ezzel kapcsolatban felmerült, biztosítással nem fedezett kárt a Faluháznak, illetve a károsult harmadik személynek megtéríteni.

7.5. A művészek az általuk használt alkotói terekben, egyéb ingatlanhelyiségekben semmilyen átalakítást nem végezhetnek.

**VIII. Az alkotói terek és a művészek által használt helyiségek  
ellenőrzése, hibaelhárítás**

8.1. A Faluház jogosult – az alkotómunka zavarása nélkül – az alkotói terek és a művészek által használt helyiségek rendeltetésszerű használatát, állagának megóvását, tisztántartását és - a normál működés érdekében - műszaki állapotát naponta ellenőrizni.

8.2. Az ellenőrzés céljából a Faluház ellenőrzéssel és takarítással megbízott munkatársát a művészek kötelesek az általuk használt helyiségekbe beengedni.

8.3. A művészek tudomásul veszik, hogy a Faluház valamennyi általuk használt helyiséghez rendelkezik kulcsokkal. Tudomásul veszik, hogy azonnali beavatkozást igénylő hibaelhárítási, vagy életveszély elhárítására irányuló munkavégzés céljából a Faluház munkatársai a helyiségekbe a művészek távollétében is jogosultak belépni.

8.4. A Faluház a 8.3. pontban meghatározott eseteken kívül felmerülő hibák elhárítását a helyiségeket használó művésszel előzetesen egyeztetett időpontban végezteti el. A művész a hibák elhárítását nem akadályozhatja.

8.5. A Faluház jogosult ellenőrizni a vagyon-, állag-, környezet- és tűzvédelmi szabályok betartását a teljes intézményi ingatlanon, beleértve a hálótermeket is.

**IX. Záró rendelkezések**

9.1. A Faluház részéről a házirend betartatása érdekében elsősorban a művésztelep vezetője jár el. A művészek ennek megfelelően elsősorban a művésztelep vezetőjével tartanak kapcsolatot az Ingatlan használatával kapcsolatos kérdésekben.

9.2. A művésztelep vezetője a házirendben rögzített szabályok betartása alól felmentést nem adhat.

*Szigetmonostor, …………………………………………….……*

*………………………………………………….*

*Szigetmonostor Faluház  
 intézményvezető*